*Projekts*

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

**Ārstniecības iestādes izziņas izsniegšanas un samaksas kārtība aizgādnības nodibināšanas un nākotnes pilnvarojuma gadījumā**

Izdoti saskaņā ar

Ārstniecības likuma

53.2 panta ceturto daļu

1. Noteikumi nosaka:

1.1. kārtību, kādā ārstniecības iestāde aizgādnības nodibināšanas un nākotnes pilnvarojuma gadījumā izveido ārstu komisiju;

1.2. kārtību, kādā ārstu komisija sniedz atzinumu par personas spēju saprast savas darbības nozīmi un vadīt to;

1.3. kārtību, kādā ārstniecības iestādes vadītājs, pamatojoties uz atzinumu, izsniedz attiecīgu izziņu;

1.4. atzinuma un uz tā pamata izsniegtās izziņas izmaksu segšanas kārtību.

2. Izziņu par personas veselības stāvokli aizgādnības nodibināšanas un nākotnes pilnvarojuma gadījumā, pamatojoties uz pieprasījumu, izsniedz:

2.1. stacionārās ārstniecības iestādes, kurā ārstējas attiecīgā persona, vadītājs;

2.2. ambulatorās ārstniecības iestādes, kuras ģimenes ārsta pacientu sarakstā attiecīgā persona ir reģistrēta, vadītājs, ja persona ārstējas ambulatori.

3. Ārstu komisiju aizgādnības nodibināšanas un nākotnes pilnvarojuma gadījumā (turpmāk – ārstu komisija) ar rakstisku lēmumu izveido ārstniecības iestādes vadītājs ne vēlāk kā triju darbdienu laikā no pieprasījuma saņemšanas dienas. Par izveidoto ārstu komisiju nekavējoties paziņo ārstu komisijas locekļiem.

4. Ārstu komisijas sastāvā ir vismaz divi ārsti, kuri atbilstoši personas veselības stāvoklim un noteiktajai diagnozei ir kompetenti sniegt atzinumu par personas spēju saprast savas darbības nozīmi un vadīt to, turklāt vismaz viens no ārstu komisijas locekļiem ir psihiatrs vai neirologs, vai anesteziologs, reanimatologs. Visiem ārstu komisijas sastāvā iekļautajiem ārstiem ir vienlīdzīgas tiesības un pienākumi.

5. Ārstu komisija atzinumu par personas spēju saprast savas darbības nozīmi un vadīt to sniedz, pamatojoties uz personai noteikto diagnozi un personas pašreizējā veselības stāvokļa izvērtējumu atbilstoši diagnostikas principiem. Atzinums satur medicīniski pamatotus ārstu komisijas secinājumus.

6. Šo noteikumu 5.punktā minēto atzinumu ārstu komisija iesniedz ārstniecības iestādes vadītājam ne vēlāk kā četru darbdienu laikā no attiecīgās ārstu komisijas izveidošanas dienas.

7. Atzinumu ārstu komisija sniedz rakstveidā, to parakstot visiem komisijas locekļiem.

8. Ārstu komisijas atzinumu pievieno personas medicīniskajiem dokumentiem (medicīnisko dokumentu lietvedības kārtību regulējošajos normatīvajos aktos noteiktajai stacionāra pacienta medicīniskajai kartei (veidlapa Nr.003/u) vai ambulatorā pacienta medicīniskajai kartei (veidlapa Nr.025/u)).

9. Pamatojoties uz ārstu komisijas atzinumu, izziņas pieprasītājam Ārstniecības likuma 53.2 panta trešajā daļā noteiktajā termiņā izsniedz ārstniecības iestādes vadītāja parakstītu izziņu – nākotnes pilnvarojuma gadījumā atbilstoši šo noteikumu 1.pielikumam, aizgādnības nodibināšanai – atbilstoši šo noteikumu 2.pielikumam.

10. Šo noteikumu 9.punktā minēto izziņu izsniedz izziņas pieprasītājam pēc viņa lūguma ierakstīta pasta sūtījuma veidā, uz vietas ārstniecības iestādē vai elektroniska dokumenta formā atbilstoši normatīvajiem aktiem par elektronisko dokumentu noformēšanu. Ja izziņas pieprasītājs ir tiesa vai bāriņtiesa, tā nosūtama pasta sūtījuma veidā, ja nav lūgts savādāk. Nākotnes pilnvarniekam, kas izziņu vēlas saņemt papīra dokumenta formā uz vietas ārstniecības iestādē, to izsniedz, uzrādot nākotnes pilnvarojumu un personu apliecinošu dokumentu.

11. Samaksu par ārstu komisijas atzinumu un uz tā pamata izsniegto izziņu saskaņā ar ārstniecības iestādes maksas pakalpojumu cenrādi sedz:

11.1. nākotnes pilnvarnieks, kas izziņu pieprasījis, pamatojoties uz Ārstniecības likuma 53.2 panta otrās daļas 1.punktu (vienlaikus ar pieprasījumu izziņas saņemšanai);

11.2. bāriņtiesa viena mēneša laikā pēc ārstniecības iestādes pieprasījuma, ja izziņu pieprasa bāriņtiesa, pamatojoties uz Ārstniecības likuma 53.2 panta otrās daļas 2.punktu;

11.3. Tiesu administrācija viena mēneša laikā pēc ārstniecības iestādes pieprasījuma, ja izziņu pieprasa tiesa, pamatojoties uz Ārstniecības likuma 53.2 panta otrās daļas 2.punktu.

Ministru prezidente L.Straujuma

Veselības ministrs G.Belēvičs

03.12.2014. 18:52

528

I.Bradovska

67876096, Irita.Bradovska@vm.gov.lv